CELEX: 62020TN0378
Language: sl
Date: 2020-06-19 00:00:00
Title: Zadeva T-378/20: Tožba, vložena 19. junija 2020 – Ryanair/Komisija

3.8.2020   
            
            
               SL
            
            
               Uradni list Evropske unije
            
            
               C 255/35
            
         
      Tožba, vložena 19. junija 2020 – Ryanair/Komisija
      (Zadeva T-378/20)
      (2020/C 255/46)
      Jezik postopka: angleščina
      
         Stranki
      
      
         Tožeča stranka: Ryanair DAC (Swords, Irska) (zastopniki: E. Vahida, F. Laprévote, S. Rating in I. Metaxas-Maranghidis, odvetniki)
      
         Tožena stranka: Evropska komisija
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  razglasi za ničen sklep Evropske komisije (EU) z dne 15. aprila 2020 v zvezi z državno pomočjo SA.56795 (1) in
               
            
                  —
               
               
                  Evropski komisiji naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog: Evropska komisija je kršila pravno zahtevo, da mora pomoč, ki se odobri na podlagi člena 107(2)(b) PDEU, nadomestiti škodo, ki so jo povzročili izjemni dogodki, in ne zgolj škode, ki jo je utrpela ena od žrtev takega dogodka.
               
            
                  2.
               
               
                  Drugi tožbeni razlog: Evropska komisija je storila očitno napako pri presoji pri preizkusu sorazmernosti pomoči glede na škodo, ki jo je povzročila kriza COVID-19.
               
            
                  3.
               
               
                  Tretji tožbeni razlog: Evropska komisija je kršila določbe PDEU in splošna načela evropskega prava v zvezi s prepovedjo diskriminacije, svobodo opravljanja storitev in svobodo ustanavljanja, na katerih temelji liberalizacija zračnega prometa v EU od konca osemdesetih let. Liberalizacija trga letalskih prevozov v EU je omogočila rast resnično vseevropskih nizkocenovnih letalskih družb. Pri tem, ko je Danski dovolila, da pomoč dodeli le družbi SAS, Evropska komisija ni upoštevala škode, ki jo je kriza COVID-19 povzročila takim vseevropskim letalskim družbam in njihove vloge pri letalski povezanosti Danske. Člen 107(2)(b) PDEU določa izjemo od prepovedi državne pomoči, vsebovane v členu 107(1) PDEU, vendar ne določa izjeme od ostalih pravil in načel PDEU.
               
            
                  4.
               
               
                  Četrti tožbeni razlog: Evropska komisija kljub obstoju resnih težav ni začela formalnega postopka preiskave in je kršila procesne pravice tožeče stranke.
               
            
                  5.
               
               
                  Peti tožbeni razlog: S sklepom je bila kršena obveznost obrazložitve, ki jo ima Komisija.
               
            
         (1)  Sklep Evropske komisije (EU) z dne 15. aprila 2020 v zvezi z državno pomočjo SA.56795 -- Danska – Nadomestilo za škodo, ki je zaradi izbruha COVID-19 nastala družbi Scandinavian Airlines (še neobjavljen v Uradnem listu).